L'Ajuntament de Sagunt reclama a la Generalitat solucions davant la massificació de la línia d'autobús que connecta amb València
15 de desembre 2023

![](/media/tnijfzoe/img-20231215-wa0002_c.jpg?width=850&height=637.5)

L'Ajuntament de Sagunt ha demanat actuacions immediates per a millorar el servici d'autobusos que connecta el municipi amb la ciutat de València. L'alcalde, Darío Moreno, i el regidor de Mobilitat Urbana, Javier Raro, s'han reunit hui amb el secretari autonòmic d'Infraestructures i Transports, José Vicente Dómine, per a reclamar solucions urgents davant les situacions de col·lapse que es produïxen en la línia el Port de Sagunt-Sagunt-València.

«**És necessari resoldre, d'una vegada per sempre, els problemes respecte a la nostra connexió amb València**», ha expressat Darío Moreno. Segons ha traslladat l'alcalde de Sagunt, «**s'estan vivint moments en els quals la línia d'autobús no està donant el servici que necessita la ciutadania, ni en freqüències, ni en qualitat del servici**».

Davant esta reivindicació, des de la Secretaria Autonòmica d'Infraestructures i Transports s'ha mostrat la voluntat d'estudiar les problemàtiques del municipi. El secretari, José Vicente Dómine, ha informat l'Ajuntament que l'adjudicació de l'empresa d'autobusos que prestarà servici en les noves línies el Port de Sagunt-Sagunt-València, és imminent, «**qüestió de setmanes**».

«**Esta és una urgència en matèria de mobilitat. La Generalitat ens trasllada una notícia positiva, però des de l'Ajuntament hem plantejat que això ha de produir-se el més ràpid possible**», ha expressat l'edil de Mobilitat Urbana, Javier Raro, qui ha reiterat la intenció del consistori «**de continuar reivindicant un transport de qualitat, que responga a les necessitats de la ciutadania**».

### **La mobilitat, en el centre de les polítiques públiques**

La reunió ha servit, així mateix, per a abordar la intermodalitat al voltant de l'estació de Renfe i la connexió de la xarxa de Rodalia amb el Port de Sagunt. L'Ajuntament, a més, ha reivindicat el desdoblament de la CV-309 i la necessitat que la via verda d’Ojos Negros es prolongue fins al Port. «**És necessari un canvi de mobilitat. Com a Ajuntament continuarem exigint que la Generalitat no deixe arrere les persones i la ciutadania ocupe un paper central en les polítiques públiques**», ha conclòs Moreno.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-reclama-a-la-generalitat-solucions-davant-la-massificacio-de-la-linia-d-autobus-que-connecta-amb-valencia/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-reclama-a-la-generalitat-solucions-davant-la-massificacio-de-la-linia-d-autobus-que-connecta-amb-valencia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-reclama-a-la-generalitat-solucions-davant-la-massificacio-de-la-linia-d-autobus-que-connecta-amb-valencia/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-reclama-a-la-generalitat-solucions-davant-la-massificacio-de-la-linia-d-autobus-que-connecta-amb-valencia/)